20.1.2023 г.
BG
Официален вестник на Европейския съюз
C 20/5
ПРИЕ НАСТОЯЩАТА ПРЕПОРЪКА:
ГЛАВА I: ЦЕЛ, ОБХВАТ И ПРИОРИТЕТИ
1)
В настоящата препоръка се определят редица целенасочени действия на равнището на Съюза и на национално равнище за подкрепа и повишаване на устойчивостта на критичната инфраструктура на доброволна основа, с акцент върху критичната инфраструктура със значително трансгранично значение и в определени ключови сектори като енергетиката, цифровата инфраструктура, транспорта и космическото пространство.
Тези целенасочени действия се състоят от повишена готовност, по-добра реакция и международно сътрудничество.
2)
Информацията, споделяна с оглед на изпълнението на целите на настоящата препоръка, която е поверителна съгласно правилата на Съюза и националните правила, както и съгласно правилата за търговската тайна, следва да се обменя с Комисията и с други имащи отношение органи само когато този обмен е необходим за правилното прилагане на настоящата препоръка.
Настоящата препоръка не засяга защитата на основните интереси на националната сигурност, обществената сигурност или отбраната на държавите членки и от никоя държава членка не следва да се очаква да обменя информация, която противоречи на тези интереси.
ГЛАВА II: ПОВИШАВАНЕ НА ПОДГОТВЕНОСТТА
Действия на равнището на държавите членки 3)
Държавите членки следва да обмислят подход, обхващащ всички опасности, когато актуализират своите оценки на риска или съществуващите еквивалентни анализи в съответствие с променящия се характер на текущите заплахи за тяхната критична инфраструктура, особено в набелязани ключови сектори, а когато е възможно, и във всички сектори, обхванати от предстоящата нова правна рамка, приложима за критичните субекти.
4)
Държавите членки се приканват да ускорят подготвителната работа и да приемат мерки за повишаване на устойчивостта, когато е възможно, както е предвидено в предстоящата правна рамка, приложима за критичните субекти, със специален акцент върху сътрудничеството и съответния обмен на информация между държавите членки и с Комисията, върху набелязването на критичните субекти със значително трансгранично значение и върху засилването на подкрепата за установените критични субекти с цел подобряване на тяхната устойчивост.
5)
Държавите членки следва да подкрепят обучението и ученията на експертите и споделянето между тях на най-добри практики и извлечени поуки.
Държавите членки следва да насърчават експертите да участват в съществуващите платформи за обучение, както национални, така и международни, например в рамките на МГЗС.
6)
Държавите членки следва да насърчават и да подкрепят операторите на критична инфраструктура, поне в енергийния сектор, да провеждат стрес тестове, като следват съвместно договорените принципи на равнището на Съюза, когато това е от полза.
Стрес тестовете следва да оценяват устойчивостта на критичната инфраструктура срещу антропогенни враждебни заплахи.
Поради това държавите членки следва да се стремят да набелязват съответната критична инфраструктура, която да бъде тествана, и да се консултират със съответните оператори на критична инфраструктура възможно най-скоро и не по-късно от края на първото тримесечие на 2023 г.
Освен това държавите членки следва да подкрепят операторите на критична инфраструктура, така че те да предприемат тези тестове възможно най-скоро и да се стремят да ги приключат до края на 2023 г., в съответствие с националното право.
Съветът възнамерява да направи оценка на положението със стрес тестовете до края на април 2023 г.
7)
Поради бързо променящите се заплахи за критичната инфраструктура поддържането на високото ѝ ниво на защита е от жизненоважно значение.
Държавите членки се насърчават да заделят достатъчно финансови ресурси, за да укрепят капацитета на своите съответни национални органи, и да ги подкрепят, за да могат да повишат устойчивостта на критичната инфраструктура.
Държавите членки се насърчават също така да заделят достатъчно финансови ресурси за органите, отговарящи за управлението на мащабни инциденти в областта на киберсигурността, за да ги подкрепят и да гарантират, че техните екипи за реагиране при инциденти с компютърната сигурност (ЕРИКС) и компетентни органи са изцяло мобилизирани в мрежата на ЕРИКС и в мрежата CyCLONe съответно.